**Ján Labuda** (\* 26. jún 1915, Levoča, † 16. marec 2010, Nitra) bol vysokoškolský pedagóg a zakladateľ modernej výživy hospodárskych zvierat na Slovensku.[1 - 4]

**Život**

Pochádzal z maloroľníckej rodiny v Levoči. Po absolvovaní Štátneho československého reálneho gymnázia Dr. V. Šrobára v Levoči (dnes Gymnázium Janka Francisciho - Rimavského) nastúpil na štúdium poľnohospodárskeho inžinierstva na České vysoké učení technické v Prahe. Po zatvorení českých vysokých škôl v roku 1939 pokračoval v štúdiu v Záhrebe a ukončil ho v roku 1941 na Slovenskej vysokej škole technickej v Bratislave. Počas druhej svetovej vojny pracoval na Ústrednom úrade pre zásobovanie obyvateľstva Slovenska. V práci pokračoval na Povereníctve výživy a neskôr Povereníctve obchodu v oblasti bilancovania potreby a výroby poľnohospodárskych produktov. Bol prednostom živočíšneho odboru a predsedom Slovenskej krmovinárskej komisie, kde sa pričinil o budovanie prvých výrobní kŕmnych zmesí pre ošípané a dobytok, čo bol progresívny trend. Bol tiež publikačne aktívny a jeho odporúčania pre pestovanie kukurice, cukrovej repy a ďalších plodín na kŕmne účely si roľnícka prax osvojovala a využívala.

V roku 1952 prešiel na Vysokú školu poľnohospodársku v Nitre, kde bol poverený rozvojom disciplíny výživa a kŕmenie zvierat. V akademickom roku 1955/56 so spolupracovníkmi založil samostatnú katedru výživy a kŕmenia hospodárskych zvierat, ktorú viedol 27 rokov. Hodnosť doktora vied obhájil v roku 1969 na Vysoké škole zemědělské v Brne, za mimoriadneho profesora bol menovaný v roku 1969 a za riadneho profesora pre odbor výživa a kŕmenie hospodárskych zvierat v roku 1973. V roku 1955 pôsobil vo funkcii prorektora Vysokej školy poľnohospodárskej v Nitre, v rokoch 1956 až 1958 vo funkcii dekana Zootechnickej fakulty, v rokoch 1958 až 1959 vo funkcii prodekana Zootechnickej fakulty a v rokoch 1966 až 1968 vo funkcii prorektora Vysokej školy poľnohospodárskej v Nitre. Bol predsedom Zooveterinárnej spoločnosti pri Slovenskej akadémii vied (1954 až 1960), riadnym členom Slovenskej poľnohospodárskej akadémie (1969), členom Československej akadémie zemědělské (1975) a jej odboru živočíšnej výroby (1980), členom Slovenskej akadémie pôdohospodárskych vied (2004). Je autorom a spoluautorom početných vedeckých a odborných prác, 28 knižných publikácií a ďalších učebných textov, ktoré sa stali základom odborného vzdelávania študentov a pracovníkov poľnohospodárskej praxe.

Okrem výchovy študentov a vedeckých ašpirantov vytváral podmienky pre vedeckú tvorbu a výrobné poradenstvo. Vedeckovýskumnú činnosť zameriaval na riešenie aktuálnych problémov praxe po celom Slovensku, spolupracoval tiež so Šľachtiteľskou stanicou Levočské Lúky. K jeho významným aktivitám patrili pracovné kontakty s výskumnými inštitúciami v zahraničí, najmä v Poľsku, Francúzsku, Švajčiarsku, Nemecku a Maďarsku, čo umožnilo transformovať najnovšie svetové poznatky do výchovnovzdelávacieho procesu a vedeckovýskumnej a výrobnej sféry. Profesor Labuda položil základy modernej výživy zvierat na Slovensku ako vednej disciplíny, ktorá získala aj v medzinárodnom meradle pozitívne uznanie.

Miloval rodnú Levoču, kam sa každoročne k bratovi Jozefovi a rodine vracal; obraz gymnázia bol ozdobou jeho obývačky celý život. Vážil si blahoprajný list primátora mesta Levoča k 90. narodeninám. Bol mimoriadne pracovitý a vitálny človek, a to aj po odchode do dôchodku.

**Výber z knižnej tvorby**

1.      Kábrt J. Labuda J. Výživa a zdravie hospodárskych zvierat. Slovenské vydavateľstvo pôdohospodárskej literatúry SVPL, Bratislava, 1958.

2.      Labuda J. Botto V. Nový J. Gajdošík M. Grom A. Stárek M. Základné otázky živočíšnej výroby. SVPL, Bratislava, 1958.

3.      Labuda J. Peter V. Páleník Š, Jambrich J. Medvecký D. Tyleček J. Smerné kŕmne dávky. SVPL, Bratislava, 1960.

4.      Labuda J. Herceg O. Kŕmne normy, tabuľky zloženia krmív a návody na chemický rozbor krmív. SVPL, Bratislava, 1961.

5.      Karakoz S. Labuda J. a kolektív, Chov ošípaných. SVPL, Bratislava, 1963.

6.      Labuda J. Jambrich M. Výživa a kŕmenie hospodárskych zvierat. SVPL, Bratislava, 1963.

7.      Labuda J. Bartoš M. Cukrová repa ako krmivo, SVPL, Bratislava, 1964.

8.      Koudela S. Labuda J. a kolektív, Výživa a krmění hospodářskych zvířat. Státní zemědělské nakladatelství, Praha, 1964.

9.      Labuda J. a kolektív, Výživa a zdravie hospodárskych zvierat v číslach. SVPL, Bratislava, 1965.

10.  Botto V. Labuda J. a kolektív, Súčasné smery v živočíšnej výrobe. SVPL, Bratislava, 1965.

11.  Krajčovič V. Labuda J. a kolektív, Krmovinárstvo. SVPL, Bratislava, 1968.

12.  Labuda J. a kol. Hospodárne využitie krmív a kŕmnych zmesí. Príroda, Bratislava, 1972.

13.  Labuda J. Balogh L. Demčenko P.V. Gažo M. Nehring K. Peter V. Borge J. Zaluska J. Živkovič S. Výživa a kŕmenie vysokoúžitkových zvierat v podmienkach veľkochovov. Príroda, Bratislava, 1973. Preložené do ruštiny: Kormlenie vysokoproduktivnych životnych. Kolos, Moskva, 1976.

14.  Labuda J. a kolektív, Fosfor a úžitkovosť hospodárskych zvierat. Príroda, Bratislava, 1973.

15.  Kacerovský O. Labuda J. a kolektív, Nové směry ve výživě hospodářskych zvířat. SZN, Praha, 1975.

16.  Labuda J. a kolektív, Výživa a zdravie hospodárskych zvierat. Príroda, Bratislava, 1975.

17.  Labuda J. a kolektív, Racionalizácia výživy a kŕmenia hovädzieho dobytka a ošípaných. Príroda, Bratislava, 1979.

18.  Labuda J. a kolektív, Náučný slovník z výživy a kŕmenia hospodárskych zvierat. Príroda, Bratislava, 1981.

19.  Labuda J. Kacerovský O. Kováč M. Štěrba A. Výživa a kŕmenie hospodárskych zvierat. Príroda, Bratislava, 1982.

20.  Kováč M. a kolektív, Intenzifikácia výroby a racionalizácia využívania krmív. Príroda, Bratislava, 1983.

21.  Labuda J. Kračmár S. Kŕmenie hovädzieho dobytka. Príroda, Bratislava, 1987.

22.  Kováč M. a kolektív (Čupka V. Kacerovský O. Kráčmar S. Labuda J. Pajtáš M.), Výživa a kŕmenie hospodárskych zvierat. Príroda, Bratislava, 1989.

  

**Ocenenia**

·        Pamätná medaila z príležitosti 700. výročia Levoče ako sídla provincie spišských miest, 1971.

·        Pamätná medaila riaditeľstva Ústredného kontrolného a skúšobného ústavu poľnohospodárskeho v Bratislave, 1976.

·        Pamätná medaila Akadémie roľnícko-technickej v Olštyne, 1978.

·        Medaila prezidenta Československej socialistickej republiky Za obetovú prácu pre socializmus, 1979.

·        Pamätná medaila Akadémie roľníckej v Štetíne, 1980.

·        Rezortné vyznamenanie ministra poľnohospodárstva a výživy SR Zaslúžilý pracovník poľnohospodárstva a výživy, 1985.

·        Zlatá čestná plaketa Slovenskej akadémie vied za zásluhy v biologických vedách, 1985.

·        Zlatá čestná plaketa Československé akadémie zemědělské za zásluhy o progres v poľnohospodárstve a výžive vedeckou prácou, 1985.

·        Plaketa Zaslúžilý pracovník od trustu Poľnohospodárske zásobovanie a nákup v Bratislave, 1985.

·        Pamätná medaila rektora Vysokej školy poľnohospodárskej v Nitre, 1995.

·        Medaila Slovenskej akadémie pôdohospodárskych vied za zásluhy o rozvoj vedy v oblasti výživy zvierat, 2001.

·        Zlatá medaila rektora Vysokej školy poľnohospodárskej v Nitre, 2005.

·        Pamätná medaila České zemědělské univerzity v Prahe, 2005.

·        Diplom rektora a vedeckej rady Mendlovy zemědělské a lesnícke univerzity v Brne, 2005.

·        Pamätné plakety Výskumného ústavu živočíšnej výroby v Nitre, Profesora Jozefa Taufera Vysoké školy zemědělské v Brne, Wojwodského strediska v Podswietnom, Adama Mickiewicza Szkoły Głównej Gospodarstwa Wiejskiego – Akadémie roľníckej vo Varšave.

  

**Referencie:**

1.      Osemdesiatročné jubileum profesora Ing. Jána Labudu, DrSc. Poľnohospodárstvo, ročník 41, číslo 6 (1995), s. 473 – 476.

2.       K deväťdesiatinám profesora J. Labudu, Poľnohospodár, Dvojtýždenník Slovenskej poľnohospodárskej univerzity v Nitre, ročník 49, číslo 19 (2005). dostupné na internete

3.      Pripomíname si nedožité sté narodeniny prof. Jána Labudu, Poľnohospodár, Spravodaj zamestnancov a študentov SPU v Nitre, ročník 59, číslo 19 – 20 (2015), s. 11. dostupné na internete

4.      Archivovaný dokument, Život a tvorba Prof. Ing. Ján Labudu, DrSc. Ministerstvo vnútra SR – Štátny archív v Levoči, pobočka Levoča, 2006.